text: Tyve stjæler 74 brevduer 
  30 oktober 2014 kl. 12.57
  Selv om Mortensaften nærmer sig, er det duer og ikke gæs, der er blevet stjålet ved indbrud i Aabenraa.
   
  To duekolonier i Aabenraa blev natten til torsdag udsat for tyveri. Gerningsmændene slap af sted med 74 brevduer.
  Det siger vagtchef hos Syd- og Sønderjyllands Politi Ivan Gohr Jensen til Ritzau.
  - Der er stjålet 74 brevduer fra to duekolonier i Aabenraa. Det er sket i en slags kolonihaver. Man har brudt ind i to dueskure, hvor duekolonierne har boet. Det ene sted har man stjålet 45 duer og 29 det andet sted, siger vagtchefen.
  Han påpeger, at det usædvanlige tyveri på ingen måde virker tilfældigt
  - Man har måttet opbryde hængelåse på tre døre for at komme ind til duerne, så man har været meget interesseret i at få fat i dem, siger Ivan Gohr Jensen.
  Motivet er uklart, men duerne er hvert fald ikke sat fri i naturen.
  - Vi kan hvert fald sige, at vedkommende ikke har sluppet dem fri, for så finder de hjem igen. Hvad deres videre skæbne er, ved vi ikke endnu, siger Ivan Gohr Jensen.
  